ആരോഗ്യ മേഖലയുടെ സമഗ്ര വികസനത്തിനായി 64,180 കോടി ആത്മനിര്ഭര് ഭാരത് പദ്ധതിക്ക് കേന്ദ്രമന്ത്രിസഭയുടെ അംഗീകാരം ന്യൂഡല്ഹി : രാജ്യത്തെ ആരോഗ്യ മേഖലയുടെ സമഗ്ര വികസനത്തിനായി മോദി സര്ക്കാര് മുന്നോട്ടുവെച്ച ആത്മനിര്ഭര് സ്വസ്ഥ് ഭാരത് പദ്ധതിക്ക് കേന്ദ്രമന്ത്രിസഭയുടെ അംഗീകാരം. 64,180 കോടി രൂപയുടെ ഈ പദ്ധതി രാജ്യത്തുടനീളമുള്ള ആരോഗ്യ സൗകര്യങ്ങള് മെച്ചപ്പെടുത്താന് ഉതകും വിധത്തില് വിഭാവനം ചെയ്തതാണ് . പദ്ധതിയുടെ കീഴില്, രാജ്യത്തെ 3,382 ബ്ലോക്കുകളിലും, 17,788 ഗ്രാമങ്ങളിലും 11,024 നഗര, നഗര പ്രദേശങ്ങളിലും സംയോജിത പബ്ലിക് ഹെല്ത്ത് ലാബുകള് സ്ഥാപിക്കും . രോഗനിര്ണ്ണയവും , ചികിത്സയും അതിവേഗത്തില് സാധാരണക്കാരന് ലഭ്യമാക്കാന് ഉതകുന്നതാണ് പുതിയ പദ്ധതി . രാജ്യത്തെ 602 ജില്ലകളില് ക്രിട്ടിക്കല് കെയര് ആശുപത്രികളും തുറക്കും. ആറ് വര്ഷം കൊണ്ട് പ്രാഥമിക ആരോഗ്യമേഖല മുതല് എല്ലാ മേഖലകളുടേയും സമ്ബൂര്ണമായ വികസനമാണ് പദ്ധതിയിലൂടെ ലക്ഷ്യമിടുന്നത്. ഫെബ്രുവരി 1 ന് അവതരിപ്പിച്ച ബജറ്റിലാണ് പ്രധാനമന്ത്രിയുടെ ആത്മനിര്ഭര് സ്വസ്ഥ് ഭാരത് പദ്ധതി പ്രഖ്യാപിച്ചത് . . അടിസ്ഥാന ആരോഗ്യ സൗകര്യങ്ങള് മുതല് പരിശോധന, ചികിത്സ, മരുന്ന്, ഗവേഷണം തുടങ്ങി ആരോഗ്യമേഖലയുടെ സമഗ്ര വികസനമാണ് ലക്ഷ്യമിടുന്നത്. ഈ പദ്ധതി പ്രകാരം, നാഷണല് സെന്റര് ഫോര് ഡിസീസ് കണ്ട്രോളും കൂടുതല് വിപുലീകരിക്കും . റിപ്പോര്ട്ട് അനുസരിച്ച്, സംയോജിത ആരോഗ്യ വിവര പോര്ട്ടലും ആരംഭിക്കാന് ശ്രമങ്ങള് നടക്കുന്നുണ്ട് . പൊതുജനാരോഗ്യ ലാബുകള് തമ്മിലും ബന്ധിപ്പിക്കും. ദേശീയ ആരോഗ്യ ദൗത്യത്തിന് പുറമേയാണ് പ്രധാനമന്ത്രി ആത്മനിര്ഭര് സ്വസ്ഥ് ഭാരത് യോജനയും നടപ്പിലാക്കുന്നത്. രണ്ട് മൊബൈല് ആശുപത്രികളും രാജ്യത്തുടനീളം തുറക്കാന് നീക്കങ്ങള് നടക്കുന്നുണ്ട് . രാജ്യത്ത് ഏറ്റവും ദുര്ബലമായ ആരോഗ്യ സൗകര്യങ്ങളുള്ള 10 സംസ്ഥാനങ്ങള്ക്ക് പ്രത്യേക ശ്രദ്ധ നല്കാനും കേന്ദ്രസര്ക്കാര് തീരുമാനിച്ചിട്ടുണ്ട്.